**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL 2015 METŲ MOKESTINIO LAIKOTARPIO NEKILNOJAMOJO TURTO MOKESČIO TARIFŲ NUSTATYMO“**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė, tikslas ir uždavinys – nustatyti 2015 metų mokestiniam laikotarpiui nekilnojamojo turto mokesčio (toliau – NTM) tarifus įstatymų nustatyta tvarka.

Pagal Lietuvos Respublikos nekilnojamojo turto mokesčio įstatymo (toliau –NTMĮ) 6 str. konkretų NTM tarifą, kuris galios savivaldybės teritorijoje nuo kito mokestinio laikotarpio pradžios, nustato savivaldybės taryba iki einamojo mokestinio laikotarpio birželio 1 dienos. Pagal NTMĮ galimas mokesčio tarifas – nuo 0,3 % iki 3 % nekilnojamojo turto mokestinės vertės.

Pažymėtina, kad NTMĮ nustatyta, jeigu savivaldybės taryba iki nurodyto termino nenustato konkrečių mokesčio tarifų arba po šio termino keičia nustatytus mokesčio tarifus, atitinkamą mokestinį laikotarpį tos savivaldybės teritorijoje taikomas minimalus – 0,3 % mokesčio tarifas.

Nekilnojamojo turto mokestinė vertė yra nekilnojamojo turto vidutinė rinkos vertė, kurią ne rečiau kaip kas 5 metai nustato turto vertintojas (turtą vertinanti įmonė, tvarkanti Nekilnojamojo turto kadastrą ir registrą). Nekilnojamojo turto masinis vertinimas Lietuvoje buvo atliktas 2011 m. sausio 1 d., sekantis vertinimas bus atliktas 2016 m. sausio 1 dienai.

Atsižvelgiant į tai, kad masiniu vertinimu nustatyta nekilnojamojo turto mokestinė vertė 2015 metais nesikeis, siūloma 2015 m. nustatyti tokius pačius mokesčio tarifus, kaip taryba buvo nustačiusi 2014 metams.

Siūlome daugiabučių namų statytojų pastatytiems ir užbaigtiems statybą butams nustatyti minimalų NTM tarifą – 0,3 %, kai užbaigti statyti butai nėra naudojami ekonominėje ar individualioje veikloje ir nekuria pridėtinės vertės, o yra tik prekė. UAB „Pamario troba“ pateikė Savivaldybės administracijai duomenis, kad šiais metais planuoja turėti užbaigtų statybą butų daugiau nei 2013 m., be to, 2014 m. planuoja pradėti 4 daugiabučių namų statybą, UAB „Plienas“ turi virš 200 užbaigtų statybą butų.

Netvarkomam arba apleistam, arba nenaudojamam, arba naudojamam ne pagal paskirtį nekilnojamajam turtui siūlome taikyti maksimalų 3 % mokesčio tarifą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – pagal NTMĮ nuostatas patvirtinti NTM tarifus 2015 metų mokestiniam laikotarpiui.

Sprendimo projektas parengtas vadovaujantis Lietuvos Respublikos vietos savivaldos įstatymo ir NTMĮ nuostatomis.

**3. Kokių rezultatų laukiama.**

NTM yra vienas iš savivaldybės biudžeto pajamų šaltinių. Klaipėdos miesto savivaldybės tarybos patvirtintame 2014 metų biudžete prognozuojamos NTM pajamos – 22,3 mln. Lt, kas sudaro apie 10 % visų savivaldybės biudžeto iš mokesčių gaunamų pajamų.

**4. Sprendimo projekto rengimo metu gauti specialistų vertinimai.**

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto savivaldybė per 2014 m. I ketv. gavo 13,6 mln. Lt NTM pajamų ir šio ataskaitinio laikotarpio planą įvykdė 113,3 %.

**6. Lėšų poreikis sprendimo įgyvendinimui.**

Papildomų lėšų poreikio sprendimo įgyvendinimui nenumatoma.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – užtikrintas savivaldybės biudžeto pajamų iš nekilnojamojo turto mokesčio surinkimas, neigiamų pasekmių nenumatoma.

PRIDEDAMA. Nekilnojamojo turto mokesčio įstatymo išrašas, 1 lapas.

Mokesčių skyriaus vedėja Jolanta Uptienė